Flemming Kissmeyer-Nielsen
Flemming Kissmeyer-Nielsen var en dansk læge og immunolog.
I 1957 blev han overlæge ved blodbanken og vævstypelaboratoriet på Aarhus Kommunehospital; funktionen blev i 1987 overflyttet til afdelingen for klinisk immunologi, Skejby Sygehus, hvor han var overlæge til 1989. Flemming Kissmeyer-Nielsen var desuden professor i klinisk immunologi ved Aarhus Universitet 1971-89.
Hans ekspertise inden for vævstypeundersøgelser var forudsætningen for udviklingen af nyretransplantation i Danmark i 1960'erne. I 1969 tog han initiativet til et nordisk samarbejde (Scandiatransplant), som muliggør udveksling af egnede donornyrer mellem landene.
Flemming Kissmeyer-Nielsen modtog Novo Prisen i 1981.